钦定古今图书集成/明伦汇编/氏族典/第241卷 > 张元徽
## 钦定古今图书集成/明伦汇编/氏族典/第241卷 > 张元徽

按《十国春秋》，北汉张元徽，武安人也。世祖镇太原，元
徽为裨将，及即位，改马步军都指挥使，已迁武宁节
度使。世祖尝语元徽等曰：“朕以高祖之业赟之冤，义
不为郭公屈。尔期与公等勉力，以复家国之仇。至于
称帝一方，岂获已也。顾我是何天子，汝曹是何节度
使邪？”未几，周太祖没，世祖大举伐周，署元徽前锋都
指挥使，趣潞州，与周将穆令均遇于太平驿，阳不胜
以诱之。已而伏发，斩令均，掳获无算。久之，世祖将兵
陈巴公原，元徽军其东，杨衮军其西，元徽帅千骑击
周右军，右军溃，解甲尽降世祖军中呼“万岁。”周世宗
亲犯矢石，仅而得免。元徽陷陈之力居多，世祖亲加
褒赏，奖慰有加，复趣其乘胜进兵。元徽素骁勇，且屡
胜，气益骄，直前略陈，马倒，为周兵所杀。元徽为国之
大将，至是将士皆气夺，兵遂不振。